Hellerup Kirke
Hellerup Kirke er en sognekirke, som ligger centralt i Hellerup.
Kirken har ingen kirkegård i umiddelbar tilknytning og er i stedet omgivet af et lille grønt areal.
Kirken er opført i år 1900 efter tegning af arkitekten Thorvald Jørgensen, som senere tegnede Christiansborg Slot. Kirken, som er bygget af gule teglsten, er i historicistisk stil med mange stiltræk, som er inspireret af både romansk og gotisk kirkebyggeri. Den består af et skib med tårn over østenden, to korsarme på skibet samt et kor med en tresidet afslutning. Koret blev opført i 1918 i stedet for et ældre, mindre kor. Tårnet er udsmykket med et stort rosetvindue, hvorunder der er indgang til tårnrummet, der også fungerer som våbenhus.
Kirkens inventar stammer fra flere forskellige perioder. I koret ses fire glasmosaikker fra 1918, udført af kunstneren Johannes Kragh, som forestiller fire ærkeengle. Samme kunstner stod også bag rosetvinduet i tårnet, som er fra 1928, og et tilsvarende i søndre korsarm fra 1940.
Altertavlen i koret er fra 1950 og udført af Aksel Theilmann. Den interessante tavle er kraftigt inspireret af nogle af de tidligste altertavler, vi kender i Danmark, nemlig de såkaldte ”gyldne altre”, som stammer fra 1100- og 1200-tallet. Sådan en altertavle kan f.eks. ses i Stadil Kirke nær Ringkøbing, eller i Sahl Kirke mellem Skive og Holstebro.